RESOLUCIÓN do 14 de xaneiro de 2005 pola que se convoca o III Certame de Creación Coreográfica de Galicia.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 09/02/2005

O IGAEM (Instituto Galego das Artes Escénicas e Musicais) convoca o III Certame Coreográfico de Danza Contemporánea e Ballet Contemporáneo de Galicia aberto a todos os coreógrafos ou coreógrafas, e que se celebrará no mes de maio no Salón Teatro de Santiago de Compostela.
1. Obxecto.
O certame preséntase como unha plataforma de exhibición e encontro de novos coreógrafos, tendo como obxectivo fundamental a promoción á nova creación coreográfica e a estimulación xeral da actividade profesional do sector. Preténdese fomentar a investigación, a innovación e as postas en escena imaxinativas.
2. Premios.
Primeiro premio: 3.500 euros e a posibilidade, a través da Federación Española de Asociaciones de Profesionales de la Danza, de incluír a obra gañadora do certame dentro da programación nacional de coreografías premiadas que ten previsto realizar no ano 2005.
Segundo premio: 2.000 euros.
Tercer premio: 1.500 euros.
Premio a un bailarín sobresaínte: 1.200 euros.
Se o xurado considera oportuno entregar algunha mención, esta será premiada con 1.200 euros.
Os premios están suxeitos aos impostos aplicables.
O IGAEM tamén amosa o seu interese en cooproducir un espectáculo con algunha das coreografías premiadas, dentro dos seus obxectivos de difusión e promoción da danza aos que fai referencia o artigo 9 da súa lei, condicionado á súa inclusión no plan de actividades do IGAEM cara ao ano 2006 aprobado polo Consello Reitor do IGAEM.
3. Coreografías.
-Poderán participar todas aquelas coreografías orixinais ou estreadas no ano 2004 e 2005, e que non fosen premiadas en ningún concurso nacional ou internacional. As obras estreadas con anterioridade ao 1 de xaneiro de 2004 non serán aceptadas.
-As coreografías deben ser interpretadas por un mímino de tres bailaríns e un máximo de seis. Non se aceptan os solos. A duración da obra non poderá exceder de quince minutos.
4. Xurado.
-O xurado comporase de profesionais expertos do mundo da danza, das artes escénicas e musicais. Se a xuízo do xurado ningunha coreografía fose merecedora do premio, este poderá declararse deserto.
-O xurado terá os seguintes criterios de avaliación para as coreografías participantes: orixinalidade, capacidade de invención, innovación e risco nas pro
postas, manexo da linguaxe coreográfica e utilización do espazo escénico e os seus elementos.
5. Selección.
-Desenvolvemento do certame:
Os coreógrafos que desexen participar neste certame deberán enviar un vídeo VHS ou DVD coa gravación da coreografía (sen cortes e nun plano xeral fixo), coa totalidade dos seus intérpretes, en roupa de ensaio e sen efectos de luz.
Un comité de preselección, que incluirá membros do xurado, efectuará a preselección con base en vídeos. As coreografías seleccionadas presentaranse no Salón Teatro de Santiago de Compostela o día 28 de maio, onde o xurado fallará os premios.
Xunto coa cinta de vídeo ou DVD deberán remitir unha ficha cos seguintes datos:
-Nome do coreógrafo.
-Enderezo e teléfono.
-Título da coreografía.
-Título da música e nome do compositor.
-Deseñadores de luz e son.
-Nomes dos bailaríns.
-Duración da coreografía.
-Indicar se a coreografía foi estreada con anterioridade e data da estrea.
6. Condicións técnicas.
-Cada coreógrafo deberá achegar un rexedor para indicar os efectos de luz, os niveis de son e pausas aos técnicos do teatro.
-A organización enviará a cada coreógrafo planos da montaxe estándar da iluminación con detalles da localización, enfoques, cores e tipos de aparatos, permitíndose un máximo de 15 efectos de luz.
-A música presentarase en CD.
-Non se admitirán elementos colgados de varas nin substancias líquidas ou inflamables, que deterioren ou ensucien o espazo que se vaia utilizar.
-Cada grupo terá un período de ensaio dunha hora ao día da actuación. Neste horario de ensaio gravaranse os efectos de luz, repaso da coreografía e probas de son.
-A organización non se responsabiliza de ningún dano físico ou material dos participantes no certame.
-Así mesmo, os organizadores resérvanse o dereito de gravar a gala final con fins publicitarios ou culturais.
7. A participación neste certame supón a aceptación destas bases e condicións. Calquera outro suposto non recollido nas presentes bases, será resolto pola dirección do comité organizador.
8. A decisión do xurado será inapelable.
9. As coreografías premiadas anunciaranse sempre en futuras representacións en programas de man, carteis e prensa con Premio do III Certame de Creación Coreográfica de Galicia.
Toda a documentación para participar deberá enviarse antes do 20 de abril de 2005 a:
Certame de Creación Coreográfica de Galicia, rúa da Vesada, s/n, 15703, Santiago de Compostela.
+ información 981 57 71 26. Ext.: 103 programacionigaem.1*xunta.es
Santiago de Compostela, 14 de xaneiro de 2005.
José Manuel Soto Virulegio
Xerente do Instituto Galego das Artes
Escénicas e Musicais